Bullgari, Rumen Radev zgjidhet presidenti i ri
Kandidati socialist për president, Gjenerali Radev ka fituar zgjedhjet presidenciale në Bullgari
Në Bullgari, kandidati i Partisë Socialiste, Rumen Radev fitoi zgjedhjet presidenciale, gjë që çoi në dorëheqjen e kryeministrit të vendit. Analistët kanë spekuluar se fitorja e tij mund të forcojë ndikimin rus në Bullgari, sidomos pas deklaratave të tij se mbështet heqjen e sanksioneve perëndimore kundër Rusisë. Gjenerali Rumen Radev, ish-komandant i forcave ajrore, një politikan i ri, që njihet për qëndrimet miqësore ndaj Rusisë, fitoi rreth 60 për qind të votave, sipas rezultateve pothuajse të plota që u bënë të ditura sot. Ai fitoi kundër kandidates Tsetska Tsacheva, e partisë pozitare e qendrës së djathtë GERB. tha Gjenerali Radev. Kryeministri Boyko Borisov uroi gjeneralin Radev dhe njoftoi dorëheqjen e tij, pas asaj që analistët e quajtën një “humbje katastrofike”, duke thënë se ishte e qartë se koalicioni qeverisës nuk ka shumicën dhe me situatën e re nuk mund të kryejë asnjë reformë. Koalicioni i qendrës së djathtë i zotit Borisov ka dominuar arenën politike të Bullgarisë për pjesën më të madhe të dekadës së fundit, që kur ai u zgjodh kryeministër për herë të parë në vitin 2009. Por pas gjysmës së mandatit aktual katërvjeçar, qeveria e koalicionit është përballur me muaj protestash anti-korrupsion, si dhe presion për të përshpejtuar miratimin e reformave gjyqësore. Gjenerali Radev do ta fillojë detyrën më 22 janar për një mandat pesë vjeçar. Akti i tij i parë ka të ngjarë të jetë thirrja e zgjedhjeve të parakohshme parlamentare për vitin e ardhshëm, për shkak të dorëheqjes së zotit Borisov. Analistët kanë spekuluar se një fitore e gjeneralit do të forconte ndikimin e Rusisë në Bullgarinë ish-komuniste, një nga vendet anëtare më të dobëta ekonomikisht të Bashkimit Evropian. Spekulimet janë përforcuar nga mbështetja e zotit Radev për heqjen e sanksioneve perëndimore kundër Rusisë. Perëndimi ka vënë sanksione për shkak të rolit të Moskës në krizën e Ukrainës të vitit 2014. Përveç kësaj, shumë prej 7,2 milionë banorëve të Bullgarisë mbajnë lidhje kulturore me Moskën, e cila gjithashtu i përmbush Bullgarisë shumë nga nevojat e saj energjitike.